Kondoo aliyechoka na maisha ya jijini
Language: Swahili | Genre: Creative_writing

﻿Kondoo  aliyechoka na maisha ya jijini

Kondoo aliishi jijini.  Alipochoka na maisha ya  jiji, aliamua kwenda  kichakani.  Njiani, alikutana na Fisi  aliyekuwa hajala kwa siku  nyingi.  
Kondoo alisema,  "Hujambo ndugu Fisi?  Hujambo ndugu Fisi?"  Fisi alimjibu Kondoo,  "Usinisalimu ukirudia  rudia hivyo. Tenda jambo  uitulize njaa niliyonayo."  
Kondoo aliposikia hivyo,  alianza kukimbia.  Alijikuta katika pango la  Simba huku akifuatwa na  Fisi.  Fisi alifika pangoni huku  akimrushia Simba vumbi  machoni.  
Simba alimwambia Fisi,  "Kwani hatuwezi hata  kupata amani pangoni  kwetu? Unaturushia vumbi  machoni mwetu!"  Fisi alijibu, "Samahani  Mfalme, sikukusudia  kukudharau! Ninakifukuza  chakula changu!"  
Simba alisema, "Wewe Fisi,  ni chakula kwangu pia. Je,  nilikufukuza? Ulikuja wewe  mwenyewe. Usinilaumu  baadaye."  
Simba akamwuliza  Kondoo, "Mbona ulikuja  kichakani?"  Kondoo akajibu, "Nilikuja  kwa sababu mimi ni  mwaguzi."  
Simba akasema,  "Zitayarishe dawa za  kienyeji unihakikishie  kwamba wewe ni mwaguzi  kweli." Kondoo akajibu,  "Dawa zangu ni ghali  mno."  Simba akasema, "Hiyo si  shida. Hakuna jambo  nisiloweza kufanya."  
Kondoo akasema, "Sikio la  Fisi ndilo dawa."  Simba akalikata sikio la  Fisi na kumpatia Kondoo.  Kondoo akaliweka sikio  hilo ndani ya chupa  iliyokuwa na asali. Kisha  akampatia Simba.  
Simba alipolila lile sikio,  lilikuwa tamu sana.  Akamwuliza Kondoo,  "Inawezekana kulipata  sikio la pili?" 
Kondoo akasema, "Ndiyo,  inawezekana mfalme  wangu." Kwa hivyo, Simba  alilikata sikio la Fisi la pili  akampatia Kondoo.  Kondoo akaliweka tena  ndani ya chupa iliyokuwa  na asali kisha akampatia  Simba.  
Simba akamwuliza  Kondoo, "Je, inawezekana  kuipata ngozi?" Kondoo  akajibu, "Nadhani  inawezekana mfalme  wangu."  Fisi aliposikia hivyo,  aliogopa kufa. Alitoroka  huku akifukuzwa na  Simba.  
"Ikiwa hivyo ndivyo  maisha yalivyo kichakani,  heri nirudi nyumbani,"  Kondoo alisema.  

Source www.africanstorybook.org